Lasten toimintaterapiaa tarjotaan jatkossa yhä useammin Ekhvan omissa yksiköissä

Osana Etelä-Karjalan hyvinvointialueen (Ekhvan) talouden sopeuttamistoimia lasten toimintaterapiapalveluita tuotetaan entistä laajemmin omana toimintana. Lasten toimintaterapian ostopalveluja käytetään jatkossa vähemmän kuin aiemmin.

Aiempina vuosina terapiapalveluita ostettiin Ekhvan oman toiminnan lisäksi myös yksityisiltä palveluntuottajilta.

– Olemme kehittäneet toimintaamme ja pystymme tarjoamaan hyvät terapiapalvelumme nyt aiempaa laajemmalle joukolle. Hyödynnämme lähitapaamisten ohella myös etävastaanottoja ja annamme vanhemmille ohjausta siihen, miten terapian hyötyjä voidaan tuoda perheen arkeen, kertoo terapia- ja apuvälinepalveluiden palvelupäällikkö Virpi Aralinna.

Perheille tämä tarkoittaa sitä, että moni lasten toimintaterapian palvelu toteutetaan jatkossa hyvinvointialueen omissa yksiköissä. Palvelut jatkuvat katkeamattomasti, ja tavoitteena on luoda lapselle yhtenäinen hoitopolku yhteistyössä perheen kanssa. Terapiapalvelujen piirissä on vuosittain arviolta reilut 100 perhettä. Perheet saavat tiedot muutoksista ja käytännön järjestelyistä, kun Ekhvan ammattilaiset ottavat heihin yhteyttä terapian järjestämisestä.

Lisätietoja:

Virpi Aralinna, terapia- ja apuvälinepalveluiden palvelupäällikkö, puh. 044 791 5525, virpi.aralinna@ekhva.fi

Maiju Taskula, avoterapiat toimintayksikön esihenkilö, puh. 040 651 3815, maiju.taskula@ekhva.fi